Je Henriz, diz de Bleterans, chevaliers, d’Arlay, faiz savoir à touz ceuz qui verront et orront cez presentes letres que j’ai pris en fié lige, pour moi et pour mes hoirs, de mon très bien amé et redouté seignour mons. Jehan de Chalon, seignour d’Arlay, Thietart, fil Poinçart, de Joienz, et Jaquet, ausi de Joienz, mez hommes, emsamble leurs mez et lez apertenances et conquises ausi, pour aucuns biensfaiz que mez bien amez sires m’a fait et que je ai heu de luy, et especialment pour treze livres et douz souz d’estevenans que je ai eues et receues de mondit amé seignour en bons deniers nombrez, et m’en suis tenus por bien paiez; prometans por moi et por mez hoirs, et sus l’obligation de mez biens, et par mon sairement donné corporelment suz sains ewangiles, cest fait et ceste chose tenir et poursuigre et non mie aler encontre en nulle maniere. En tesmoing de laquel chose, je ai requis et fait metre en cez letres lez seauz de bonnes personnes et honnestes mons. Humbert, priour de L’Estele, mons. Humbert Le Lousche, curé de cest meesme leu, et mons. Pierre Le Bois, curé d’Arlay... C’est fait et donné l’an de grace [courrant] par M CC nonante et nuef, ou mois d’aost.